
ד. נפאלי כלוא – מאי – יוני 2008

1. בשבוע של ה – 18 למאי, פנתה אלי עו"ד וילינגר, וסיפרה לי באופן כללי על חשד לביצוע עבירת עבדות בעובד שהוא יוצא נפאל. בקשתי ממנה להעלות את הדברים על הכתב ולשלוח לי ולקחתי על עצמי לפנות למנהלת ההגירה.  

2. עוד לפני קבלת מסמך בכתב מעו"ד וילינגר, יצרתי קשר עם ניצב משנה דורית בן מאיר, כדי לבחון אפשרות של פגישה אתה בקשר לתיק זה במידה שהוא יבשיל. ניצב משנה בן מאיר הפנתה אותי לרפ"ק דודי פרץ. 
3. ביום 20 במאי, כשקבלתי מסמך כתוב מעו"ד וילינגר המתאר את פרטי המקרה, יצרתי קשר טלפוני עם רפ"ק פרץ ותיאמנו להפגש במשרדי ביום המחרת. 
4. נפגשנו במשרדי בבוקר יום 21 למאי ומסרתי לו עותק מהמסמך הכתוב של עו"ד וילינגר המצ"ב. ממנו יוצא שהיא ומתורגמנית נפאלית מהקהילה שוחחו עם הנפאלי מבעד לסורגים מכיוון שלא היה לו מפתח לבית. במהלך השיחה הוא סיפר שהדרכון שלו מוחזק בידי המעבידים, שהוא עובד כל יום משעה 6 בבוקר עד שעה 23:30 ברציפות, שאין לו חופשות, שהמשכורת שלו עומדת על כ $30 לחודש במטבע נפאלי, שהוא ישן במחסן על מזרן על הרצפה, שהוא כלוא בבית, שהדלתות נעולות ושהוא יוצא כשהוא נדרש לנקות בחוץ. עוד נאמר שמעבידיו הבהירו לו שאסור לו לדבר עם אף אחד.  במכתב נקבה עו"ד וילינגר בשם המעבידים, בכתובת המגורים ובשמו הפרטי של הנפאלי הכלוא. 
5. במהלך הפגישה, הבעתי דעתי שאם ניתן יהיה לגבש ראיות, מדובר במקרה שיש בו פוטנציאל להעמיד תיק של עבדות או עבודת כפייה. באותו מעמד בקשתי שינתן למקרה זה עדיפות, וזאת הן מצד חומרתו והן מצד החשש שהמעבידה כבר חושדת, שכן היא הופיעה במהלך השיחה בין עו"ד וילינגר לעובד הנפאלי. יתירה מזו, מהמכתב של עו"ד וילינגר, נמצאנו למדים שהיו שני עובדים לפני אותו נפאלי שכפי הנראה הוצאו מבית המעבידים לאחר ששכן ניסה לתקשר אתם. מסיבות אלה, סברתי שמדובר במקרה שיש עמו דחיפות. 
6. באותו מעמד הובהרו לי אילוצים שמנהלת ההגירה עומדת בפניהם, לרבות הצורך לאבטח קהל במירון לקראת ל"ג בעומר שחל למחרת והצורך לטפל בתיק הונאה מסועף הכולל 8 חשודים. הבעתי הבנה לאילוצים אלה, אך בקשתי שלמרות קיומם, תמצא דרך לקדם את התיק במהירות האפשר. נאמר לי (בלי להתחייב) שייעשו מאמצים להכין בקשה לצו חיפוש בו ביום ולהגישה לבית המשפט למחרת ושיווצר קשר עם אנשי מודיעין במחוז תל אביב כדי שיוודאו את הכתובת הנקובה במכתבה של עו"ד וילינגר.
7. במהלך הפגישה דנו בצורך במתורגמן החל מהשלב הראשון של הטיפול בתיק. ביודענו שיש בעיה להשיג מתורגמנים נפאליים, הצעתי כי ניתן להביא מתורגמן מהקהילה של הנפאלים בישראל, שאינו קשור לארגון לא ממשלתי.
8. עוד במעמד הפגישה, המצאתי לרפ"ק פרץ חומר כתוב שהוכן במשרדי התיאום ושבו יש רשימה של ראיות נסיבתיות שבכוחן לבסס תיקים לגבי עבירות שלילת חירות חמורה. כמו כן, המצאתי לו את מסקנות הצוות לבניית מערך זיהוי לקורבנות עבדות וסחר לעבדות ולעבודת כפייה, לרבות נושאים שיש לשקול לשאול לגביהם, וזאת מתוך כוונה לסייע בביסוס התיק.   
9. בין ה – 21 למאי להיום, שוחחתי עם עו"ד וילינגר מספר פעמים. כמו כן, יצרתי קשר עם רפ"ק פרץ כדי לבקש שהטיפול יואץ. 
10. ביום 1 ליוני התקשרתי לרפ"ק פרץ כדי לדעת בדבר מצב התיק ונמסר לי שצו החיפוש הוצא ביום שלישי, ה – 27 למאי וכי הנפאלי טרם הוצא מבית מעבידיו. הדגשתי את החשיבות שבמתן עדיפות לתיקים אלה וחקירתם בזמן אמת.  
11. באותו לילה כתבתי לרפ"ק פרץ מכתב ובו בקשתי בכל לשון של בקשה שתנתן עדיפות לתיק זה. 
12. מנקודה זו ואילך, פרטים בדבר החקירה הגיעו אלי מעו"ד עדי וילינגר. לדבריה, ביום המחרת 2 ליוני 2008, חוקרים חקרו את המעביד ואת העובד בעזרת מתורגמן מקהילת הנפאלים בתל אביב. יוער שעו"ד עדי וילינגר איתרה את המתורגמן והביאה אותו לחקירה, וזאת על פי בקשת החוקרת, אור פאנג'ר שבקשה ממנה להביא את המתורגמן תוך שעה. עוד יוער שמתורגמן זה אינו עובד או מתנדב של "מוקד סיוע לעובדים זרים", אלא הוא מתגורר בקהילה ומוכן לעשות שירותי תרגום מעת לעת. 
13. לדברי עו"ד וילינגר, היא בקשה מהחוקרת להבהיר לעובד כי הוא לא עשה רע והעירה תשומת לבה לכך שיש מקומות שבהם ניתן להלין את העובד אם יהיה צורך בכך.
14. עוד לדבריה, החוקר רפאל שלום שוחח אתה אחרי גביית עדות המעביד ואמר שהמעביד הודה בהחזקת דרכון ושהוא סתר את עצמו כשאמר שהעובד יכל לקחת את הדרכון בכל עת ולעומת זאת, שהדרכון היה בכספת, שמעולם לא נפתחה על ידי העובד. לדבריה, החוקר אמר לה באותו מעמד שספק אם יש בפניו תיק של סחר והוסיף: "קחי בחשבון שיש כאן רמת בורות גבוהה בכל הקשור לעצמאות שלו וכו' ושהוא יכול להגיד שהוא היה טוב אליו ושלא יהיה לו נעים." הוא הוסיף ואמר שיקשה להוכיח את שעות העבודה הארוכות אף אם השכנה, שיזמה את התלונה, תעיד. עוד לדבריה, החוקר השווה תיק זה לאשה נאנסת שמעידה שהיא נהנתה, דבר שלסברתו מכשיל תיק אונס.   
15. לדברי עו"ד וילינגר, עם תום גביית הודעה מהעובד, מר רונן פרסי, סגן מחלקת חקירות, ניגש אליה והביע דעתו שאין כאן עבדות, וזאת לאור העובדה שהעובד לא סתר את דברי המעביד, ובין היתר לענין שכר העבודה שלו (2000 ₪ לחודש). עו"ד וילינגר סיפרה לחוקרים נוספים, וביניהם דוד זריהן, מה שהעובד אמר לה ולמתורגמנית בשיחה שהם ניהלו לגבי התנאים התת אנושיים שבהם היה שרוי. החוקרים ענו שהם היו בדירה ולדעתם אי אפשר לראות הרבה מבחוץ, כך שעדת השכנה שיידעה את עו"ד וילינגר בדבר המקרה, מוטלת בספק. יתירה מזו, אחד מן החוקרים אמר שהוא ראה איפה ישן העובד ומדובר בחדר גדול עם מיטה. 
16. בשלב זה, עו"ד וילינגר דברה עם העובד דרך המתורגמן ושאלה אם היה יכול לעזוב את המעביד אם היה עושה כן וענה בחיוב בציינו כסיבה שאינו מרוויח די. לשאלתה אם היה מרוויח די האם היה עוזב, הוא ענה שלא.  
17. עו"ד וילינגר מסרה שעם תום החקירה המתורגמן מסר לה שהוא שוחח עם העובד ושאל אותו ממה הוא מפחד והעובד ענה שהוא מפחד להיות מגורש מכיוון שהוא צריך כסף. עו"ד וילינגר שאלה אם העובד אמר זאת לחוקרים והמתורגמן ענה שכן. לדברי המתורגמן, העובד לא היה עקבי בתשובותיו. מצד אחד הוא טען שעבד 8 שעות אך לעומת זאת אמר שעבר מ – 7:00 בבוקר עד 21:00 בלילה. מחד אמר שאין לו מפתח משלו אך מאידך הסביר שזה בגלל שלא היה לו לאן ללכת ואם היה רוצה היו נותנים לו לצאת.
18. אחרי החקירה, העובד חזר לבית מעבידו עם המעביד. מדברי החוקרים עו"ד וילינגר קבלה רושם שהם שוקלים לסגור את התיק.  
על פני הדברים מקרה זה מצביע על בעיות מסויימות ובין היתר: 

1. עיכוב פעולות חקירה – לדברי רפ"ק פרץ צו חיפוש הוצא ביום שלישי 27 למאי והחקירה נעשתה ביום 2 ליוני, וזאת כשמידע על המקרה היה ידוע מיום 21 למאי וכשמדובר במידע על פשע הממשיך להתבצע יום יום. 

2. על פני הדברים ספק אם החקירה שנעשתה ביום 2 ליוני הוכנה כיאות. למשל, החוקרת, אור פאנג'ר יצרה קשר עם עו"ד וילינגר ואמרה לה שעליה לאתר מתורגמן ולהביאו לחקירות תוך שעה, דבר שלא היה אפשרי בטווח זמן כה קצר. כמו כן, אין אינדיקציה לכך שנדונה אפשרות לא לחקור את העובד מיד, אלא להניח לו להרגיש בטוח למשך פרק זמן נתון, כפי שנהוג אצל קורבנות סחר לזנות (יוער בנדון שעו"ד וילינגר הצביעה על אפשרות להלינו בקהילה מחוץ לבית המעביד). יתירה מזו, החומר שהמציאה עו"ד וילינגר הצביע על הצורך לצלם ולתעד את התנאים במחסן, שכן העובד העיד בפניה שהוא ישן במחסן על מזרן ברצפה. לעומת זאת, החוקרים אמרו לה שהוא לן בחדר גדול על מיטה, בלי שאמרו דבר לגבי המחסן. אין זה ברור מנין הם ידעו שהוא לן באותו חדר, אם מפי המעביד או מפיו, אך על סמך החומר שהעבירה עו"ד וילינגר, היה לפחות ספק שהצדיק תיעוד המצב במחסן.  
3. על פני הדברים, לא הוקדשה תשומת לב מספקת לצורך לצמצם את חששות העובד - תיקי עבדות או עבודת כפייה הם סבוכים מבחינת הפסיכולוגיה של קורבנות העבירה החוששים מפני המעביד, מפני גירוש מן הארץ ומבעלי סמכות במדינה שאת שפתה ואת תרבותה הם אינם מבינים. לפיכך, יש צורך להקפיד על נוהלי חקירה המצמצמים, עד כמה שניתן, את החששות האלה. חקירת העובד והמעביד בחדרים סמוכים, במועדים סמוכים, עלולה להביא לעובד לחשוש לגלות סיפור מלא. במקרה שלפנינו, לפחות לדברי המתורגמן, העובד העיד על פחדו מפני גירוש, דבר המעצים את הצורך בצמצום חששותיו.   
4. על פני הדברים, ספק אם הובן כראוי שעבדות ועבודת כפייה יכולות להתאפיין בחוסר מודעות של העובד והמעביד לפסול שהתנהגות האסורה, במיוחד אם שניהם התחנכו במדינות אחרות שבהן מנהגים כאלה מקובלים. זה אומר שגילוי הסיפור האמיתי עשוי להתפתח בשלבים ולא מיד, כשיש צורך לשים לב לדברים קונקרטיים שהעובד אומר ולמשל בדבר שעות העבודה, העדר מפתח, עיכוב דרכון, ולהמנע מסגירת תיק מהר מדי. אמרות חוקר כמצוטטים מפי עו"ד וילינגר הצביעו על חוסר הבנה של אמת זו. ולמשל: האמרה לפיה עובד ה"נהנה" ממצב של עבדות או עבודת כפייה או משלים אתו מכשיר מעשים אלה בדומה לנאנסת ש"נהנית"; האמרה לפיה המעביד לא הבין שהוא פוגע בעצמאות העובד. הנאת העובד ואי הבנתו של המעביד אינם רלבנטיים לעבירות עבדת או עבודת כפייה.    
5. אין אינדיקציה לכך שהעובד נשאל מדוע הוא סותר את הדברים שאמר בפני עו"ד וילינגר, כשדבר אתה מבעד סורגים ותיאר בפניה את התנאים הקשים של חייו.
6. מספר פעולות לא נעשו שיכול שהיו מניבים מידע נוסף ולמשל - עדותה של עו"ד וילינגר לא נגבתה בקשר לשיחה שהיא ניהלה עם העובד. כפי הנראה, המתורגמן לא נחקר לגבי שיחתו עם העובד; עדות לא נגבתה מהשכנה שהודיע לעו"ד וילינגר על המקרה לראשונה.   
7. אם יסתבר שמתגבשת חוות דעת לסגור את התיק, ספק אם ניתנה הדעת לעבירות אחרות פרט לעבדות ולעבודת כפייה ולדוגמא – עיכוב דרכון.     

